Søndag blev en lama af arten Alpaka fundet med et jernspyd boret dybt ind i dyrets bug.

Det var lokale beboere, der var ude at gå en tur i naturområdet Sydhavnstippen i København, der fandt det lidende dyr liggende i græsset. De alarmerede straks Dyrenes Beskyttelse og Børnenes Dyremark, og det blev besluttet at alpakaen skulle aflives med det samme med en boltpistol. Sagen blev herefter meldt til politiet.

Dagen derpå er folkene bag Sydhavnstippen – et stort naturskønt område der huser får (og indtil i går to alpakaer) – stadig dybt chokerede og nedtrykte over, at nogen kan finde på at begå så uhyrligt og bestialsk et angreb mod et sagesløst dyr.

- Det er helt uforståeligt, for de her dyr er helt fredelige og harmløse. Jeg forstår ikke, at folk kan finde på at gøre sådan noget, siger Torben Christensen fra Sydhavnstippens fårelaug.

Den døde Alpaka bliver kørt væk. Den blev fundet med et jernspyd dybt inde i bugen, og senere blev den aflivet Foto: Britta Lunnemann

Tarmene var flænset

Han forklarer at jernspyddet var stukket så langt ind i alpakaen, som blev kaldt Lenny, at det næsten stak ud af ryggen på den.

- Vi kunne se, at tarmene var blevet flænset op, så det var på ingen måder muligt, at den kunne have overlevet angrebet, siger Torben Christensen

I den nærmeste fremtid vil Torben Christensen og de øvrige af foreningens medlemmer holde et ekstra vågent øje med, hvad der sker i området, men da det er offentligt område, hvor alle kan bevæge sig frit omkring, mener han ikke, at det er muligt at gardere sig 100 procent mod.

- Vi tilser dyrene en gang om dagen, men det er heldigvis sjældent, at vi oplever den her slags grusomme dyremishandlinger. Der har tidligere været episoder med druknede får og hunde, der har skambidt får. Men i alle de år, jeg har arbejdet med dyr har jeg i hvert fald aldrig set noget lignende, som det her, siger Torben Christensen, der kun har én ting at sige til den eller de personer, der står bag:

- I skal stoppe med at gøre det her, det hører ingen steder hjemme.